
Füstbe ment terv? Az integrált örökségvédelem még fennálló lehetőségei az Óbudai Gázgyár területén

Vizsgálódásom tárgya az Óbudai Gázgyár területén még létre jöhető integrált örökségvédelem. A téma kapcsán arra szeretnék választ találni, hogy mit jelent a mai műemlékvédelmi gyakorlatban az integrált örökségvédelem fogalma, s hogy ennek milyen megvalósítási lehetőségei vannak a Gázgyár területén. Feltevésem az, hogy az integrált örökségvédelem normáit az alapkutatások eredményeiből leszűrt értékek mentén kell kijelölni. Arra szeretnék rávilágítani, hogy az alapkutatások módszertani, szemléletbeli és tematikai sokfélesége, valamint azoknak a terület eredeti funkciójának összefüggésrendszerében történő elhelyezése már önmagában is indokolja az integrált örökségvédelmi szemlélet alkalmazásának jogosságát. Célom ezzel az, hogy ezt a magyarországi szakirodalomban is gyakran emlegetett, de kevéssé pontosított új szempontot érvényesítve, megvizsgáljam a már műemléknek nyilvánított épületegyüttes kortárs (2004-től számított) történetét. Az integrált műemlékvédelmi szemlélet alkalmazhatóságának vizsgálata még akkor is indokolt, ha tudjuk, hogy a Gázgyár területének hasznosítása már elkezdődött. A terület jelentős részén a Graphisoft Park Kft. tulajdonában lévő területen infotechnológiai vállalatok működnek. A terület azon részének a hasznosításáról, mely az Óbudai Önkormányzat tulajdonában van még nem született döntés. A hasznosításról és a lehetséges funkcióiról szóló parttalan és koncepciótlannak tűnő „vita” 2004-óta húzódik, s az idő növekedésével fordított arányosságban csökken a köztulajdonban lévő terület nagysága.
Dolgozatomnak nem célja, s elméleti/tudományos munkaként nem is lehet célja egy konkrét hasznosítási javaslat kidolgozása, inkább csak az integrált örökségvédelem szemléletét követő hasznosítási irányelveket kívánok megfogalmazni. Olyanokat, melyek megtartják a 19. századi indusztriális társadalom e nemzetközi szinten is egyedülálló emlékének építészeti integritását.



